Na podlagi tretjega odstavka 7. člena Zakona o Slovenskem filmskem centru, javni agenciji Republike Slovenije (Uradni list RS, št. [77/10](http://www.uradni-list.si/1/objava.jsp?sop=2010-01-4217), [40/12](http://www.uradni-list.si/1/objava.jsp?sop=2012-01-1700) – ZUJF, [19/14](http://www.uradni-list.si/1/objava.jsp?sop=2014-01-0670) – odl. US, [63/16](http://www.uradni-list.si/1/objava.jsp?sop=2016-01-2688) in [31/18](http://www.uradni-list.si/1/objava.jsp?sop=2018-01-1411); v nadaljevanju: ZSFCJA) in 13. člena Sklepa o preoblikovanju Filmskega sklada Republike Slovenije, javnega sklada Republike Slovenije v Slovenski filmski center, javno agencijo Republike Slovenije (Uradni list RS, št. [92/10](http://www.uradni-list.si/1/objava.jsp?sop=2010-01-4912), [20/11](http://www.uradni-list.si/1/objava.jsp?sop=2011-01-0848), [6/16](http://www.uradni-list.si/1/objava.jsp?sop=2016-01-0262), [3/17](http://www.uradni-list.si/1/objava.jsp?sop=2017-01-0163) in [52/18](http://www.uradni-list.si/1/objava.jsp?sop=2018-01-2708); v nadaljevanju: Sklep) objavlja Ministrstvo za kulturo

**Poziv strokovnim združenjem avtorjev s področja filmskih in avdiovizualnih dejavnosti in neodvisnim producentskim združenjem za podajo predloga kandidatov/kandidatk za člane sveta Slovenskega filmskega centra, javne agencije Republike Slovenije**

Ministrstvo za kulturo poziva strokovna združenja avtorjev s področja filmskih in avdiovizualnih dejavnosti in neodvisna producentska združenja k podaji predlogov kandidatov/kandidatk za člane sveta Slovenskega filmskega centra, javne agencije Republike Slovenije.

Rok za oddajo vloge je 15 dni po objavi tega javnega poziva!

Na podlagi 2. odstavka 7. člena ZSFCJA vlada imenuje v svet agencije štiri člane na predlog ministrstva, pristojnega za kulturo, od katerih predlaga enega člana Rektorska konferenca Republike Slovenije, enega člana Radiotelevizija Slovenija in enega člana javni zavod Filmski studio Viba film Ljubljana, enega člana pa predlaga ministrstvo izmed strokovnjakov s področja pravnih oziroma finančnih znanosti. Vlada imenuje v svet dva člana na predlog strokovnih združenj avtorjev s področja filmskih in avdiovizualnih dejavnosti in dva člana na predlog neodvisnih producentskih združenj.

V skladu z ZSFCJA in Zakonom o javnih agencijah (Uradni list RS, št. 55/02, 51/04 in 33/11 – ZEKom-C) ter 14. člena Sklepa je za članico oz. člana sveta lahko imenovana oseba, ki ima najmanj visoko strokovno izobrazbo, je strokovnjak s področja dela javne agencije, ni bila pravnomočno obsojena zaradi naklepnega kaznivega dejanja, ki se preganja po uradni dolžnosti na nepogojno kazen zapora v trajanju več kot šest mesecev, ni zaposlena v javni agenciji, ni funkcionar v izvršilni veji oblasti. Člani sveta ne smejo sodelovati pri odločanju o zadevah, s katerimi so osebno, poslovno ali kakor koli drugače povezani.

Predlog mora vsebovati:

1. v celoti izpolnjen obrazec Europass življenjepis predlagane kandidatke/predlaganega kandidata
2. izjavo predlaganega kandidata/kandidatke (priložen obrazec),
3. dokazilo oziroma izjavo predlaganega kandidata/kandidatke o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
4. izjavo (priložen obrazec) predlaganega kandidata/kandidatke, da:

* ni bil/a pravnomočno obsojen/a zaradi naklepnega kaznivega dejanja, ki se preganja po uradni dolžnosti in da ni bil/a obsojen/a na nepogojno kazen zapora v trajanju več kot šest mesecev.

Obvezni izjavi morata biti obvezno lastnoročno podpisani.

Prosimo vas, da nam predloge posredujete najpozneje v petnajstih dneh po objavi tega poziva, sicer se v skladu s tretjim odstavkom 7. člena ZSFCJA šteje, da predlog ni bil podan. V tem primeru manjkajoče člane imenuje vlada na predlog ministrstva, pristojnega za kulturo.

Pisne predloge pošljite z označbo v zaprti ovojnici: "NE ODPIRAJ – prijava za člana sveta SFC", na naslov: Ministrstvo za kulturo, Maistrova 10, 1000 Ljubljana. Predloge je možno oddati tudi v glavno (oz. sprejemno) pisarno Ministrstva za kulturo, Maistrova 10, 1000 Ljubljana, od ponedeljka do četrtka med 8.00 in 15.30 uro, v petek pa med 8.00 in 14.30 uro, ali na elektronski naslov: gp.mk@gov.si, pri čemer veljavnost prijave ni pogojena z elektronskim podpisom.

Za morebitna dodatna pojasnila pokličite na telefonsko številko 01 369 59 78, go. Ireno Ostrouška.

Lep pozdrav,

Pripravila:

Irena Ostrouška dr. Vasko Simoniti

sekretarka minister

Priloge:

Priloga 1: obrazec Europass življenjepis

Priloga 2: izjava ob kandidaturi za člana/članico sveta javne agencije na področju kulture

Priloga 3: dokazila o izpolnjevanju pogoja glede zahtevane izobrazbe

Priloga 4: izjava, da kandidat/kandidatka ni bil/a pravnomočno obsojen/a zaradi naklepnega kaznivega dejanja, ki se preganja po uradni dolžnosti in da ni bil/a obsojen/a na nepogojno kazen zapora v trajanju več kot šest mesecev